謝人惠茶器并茶
作者：黄裳
朝代：宋

paragraphs: 三事文華出何處，巖上含章插烟霧。
曾被西風吹異香，飄落人寰月中度。
美林見器安所施，六角靈犀用相副。
目下發緘誰致勤，愛竹山翁傍雲住。
遽命長鬚烹且煎，一簇蠅聲急須吐。
每思北苑滑與甘，嘗厭鄉人寄來苦。
試君所惠良可稱，往往曾沾石坑雨。
不畏七椀鳴饑腸，但覺清多却炎暑。
幾時對話愛竹軒，更引毫甌斲詩句。